Ewald Frank

1. 5. 2022, 10:00, Krefeld, Nemecko

Srdečne zdravíme všetkých bratov a sestry na celom svete, ktorí sa cez internet pripojili k vysielaniu „Preberanie biblického Slova s bratom Frankom“. Sme Bohu vďační za poslednú zvesť, za Slovo pravdy, ktoré budeme počuť. Skôr ako k nám prehovorí brat Frank, chcel by som čítať Slovo na úvod z 1. Petrovho listu, z 1. kapitoly od 3. do 5. verša:

„Požehnaný Bôh a Otec nášho Pána Ježiša Krista, ktorý nás podľa svojho mnohého milosrdenstva znova splodil cieľom živej nádeje vzkriesením Ježiša Krista z mŕtvych, cieľom dedičstva, neporušiteľného, nepoškvrniteľného a neuvädnuteľného, ochráneného v nebesiach pre vás, ktorí ste mocou Božou strážení vierou cieľom spasenia, ktoré je hotové, aby bolo zjavené v poslednom čase…“

Potiaľto toto vzácne Božie Slovo. Teraz prosím brata Franka.

Brat Frank

Aj ja by som chcel všetkých srdečne pozdraviť a tiež odovzdať mnohé pozdravy. Je nádherné prijímať pozdravy z celého sveta a potom ich odovzdávať ďalej, od tých, ktorí boli Slovom požehnaní, ku ktorým Slovo prehovorilo, ktorým bolo zjavené. Sme veľmi, veľmi vďační za milosť, ktorú nám Boh daroval.

Zájdime len veľmi stručne na dianie v našom čase. Dúfam, že všetci bratia pochopia, že dnes nemôžem odovzdať pozdravy osobne. Je to jednoducho celá hromada, ak by sme chceli všetky pozdravy osobne odovzdať.

Dorazili sme do času, keď nikto nevie, čo bude diať ako ďalšie. Všetci sú v napätí, čo sa bude diať ďalej. A počuli sme vyhlásenie pána Putina, že chce 9. mája vyhlásiť víťazstvo a 9. máj pripomína jemu aj nám koniec druhej svetovej vojny, keď ruská armáda oslavovala víťazstvo v Berlíne. Ale Pán vie všetko.

Nachádzame sa v konečnom čase – vojny, vojnové výkriky, hlad, epidémie, drahé časy, všetko, čo bolo predpovedané, sa deje pred našimi očami. A my sme Pánovi vďační za vedenie, ktoré máme v Božom Slove.

Keď sme dorazili k máju, dovoľte mi, aby som v krátkosti spomenul dve veci. Brat Branham dostal 7. mája 1946 priame poverenie, bolo mu presne povedané, aká služba mu bola zverená, že dostal dar božského uzdravovania a že má zvestovať evanjelium. Všetci, ktorí sme zverení so zvesťou konečného času, vieme, čo bolo povedané a čo sa potom uskutočnilo.

Potom tu máme 14. máj 1948, keď Ben Gurion vyhlásil štát Izrael. Po všetkých tých tisícročiach sa Izrael stal štátom. Biblické proroctvo sa naplnilo pred našimi očami. Je však napísané, že Jeruzalem bude šliapaný pohanmi, kým sa neskončia časy pohanov. [Lk 21:24] A my stojíme skutočne krátko predtým, už veľmi skoro sa stanú veľké veci. Všetci budeme žasnúť nad tým, čo sa stane na Blízkom východe, čo sa stane tu, čo sa stane tam, čo sa stane na celom svete. Je konečný čas a všetko, čo bolo predpovedané, sa naplní.

Dnes mi však ide o to, postaviť na svietnik biblické zvestovanie a za záväzné uznať len to, čo Boh povedal vo svojom Slove. Počuli sme to v úvodných Slove: „Pochválený a požehnaný Boh a Otec nášho Pána Ježiša Krista, ktorý nás znovuzrodil pre novú a živú nádej. Dnes budeme čítať niekoľko biblických miest, aby sme všetkým jasne ukázali, že kázanie v Novom zákone je založené na Starom zákone a že sa biblické proroctvá Starého zákona naplnili v Novom zákone. A tak teraz prosíme, aby brat Borg čítal. Prosím pekne.

Brat Borg

Čítame z listu Rimanom 1, verš 1 až 3a:

„Pavel, sluha Ježiša Krista, povolaný apoštol, oddelený k evanjeliu nášho Boha…“

Brat Frank

Tu je reč o povolaní – povolaný byť služobníkom Ježiša Krista zvestovať Slovo. Prosím, čítajem verš 2:

„… ktoré vopred zasľúbil skrze svojich prorokov vo Svätých Písmach…“

Toto je tá najdôležitejšia vec, ktorá nám tu je povedaná. Zvestovať Božiu zvesť spásy, ktorú On, ten živý Boh, ohlásil skrze svojich prorokov v Starom zákone. To je poverenie pravého Božieho služobníka a my to uvidíme a ja prosím brata Borga, aby ešte raz prečítal prvé 2 verše a potom priamo aj verš 3. Prosím pekne:

Brat Borg

„Pavel, sluha Ježiša Krista, povolaný apoštol, oddelený k evanjeliu [spásnej zvesti] nášho Boha, ktoré vopred zasľúbil skrze svojich prorokov vo Svätých Písmach, o svojom Synovi…“

Brat Frank

Nech je chválený a oslavovaný Pán. Môžem toto odovzdať všetkým zvestovateľom na celej zemi? Nie hlásať to, čo už kedy hlásali „cirkevní otcovia“, ale to evanjelium, tú božskú zvesť spásy, v ktorej je hlavnou vecou, ktorú hlásame, Ježiš Kristus ako Boží Syn, pretože Boh bol v Kristovi a zmieril svet sám so Sebou [2Kor 5:19]. Čítajme ďalej.

Brat Borg

Čítame z 2. kapitoly Efezanom, verš 20:

„… vybudovaní na základe apoštolov a prorokov, kde je uholným kameňom sám Ježiš Kristus…“

Brat Frank

Teda vybudovaní na základe apoštolov a prorokov. Apoštoli prevzali biblické proroctvá Starého zákona a začlenili ich do zvestovania v Novom zákone a od prvého momentu všetko založili na biblických základoch. A preto musím pred Bohom zdôrazniť, že existuje len jedna božská zvesť spásy, len jedno večne platné evanjelium, ktoré je tak založené a tak zvestované, ako sme ho práve čítali, totiž ako ho sám Boh nechal ohlásiť v Starom zákone skrze prorokov a ako ho On sám nechal zvestovať v Novom zákone skrze apoštolov – a tak bolo budované na základe apoštolov a prorokov. Nech je chválený a požehnaný náš Pán!

Všetky ostatné cirkvi položily svoje vlastné základy. Základ pre Cirkev živého Boha, Cirkev Ježiša Krista, Cirkev Božích synov a dcér bol položený tu a tak to zostane naveky a k tomu sa teraz musíme z milosti vrátiť, byť k tomu privedení, pretože zvestovanie na konci musí byť presne také, ako bolo na začiatku. Prosím pekne.

Brat Borg

Čítame zo Žalmu 2, verš 7:

„Rozprávať budem o ustanovení zákona. Hospodin mi povedal: Ty si môj syn; Ja som ťa dnes splodil.“

Brat Frank

V Starom zákone oznámené, v Novom zákone uskutočnené a biblicky podávané skrze apoštolov a nám zanechané. Prosím pekne.

Brat Borg

Čítame z Lukáša 10, verš 22:

„Všetko mi je dané od môjho Otca. A nikto nezná, kto je Syn, iba Otec, a kto je Otec, iba Syn, a komu by to Syn chcel zjaviť.“

Brat Frank

Áno, aj toto je jednoducho nádherné. Nikto rozumom nepoznáva, kto Boh je, ako sa Boh zjavil, prečo sa tu píše o Otcovi a tam o Synovi. A len tomu, komu to Boh zjaví. Tak iste, ako je Boží Syn Božím zjavením vo viditeľnej podobe, len tak môžeme z milosti poznať, čo mal Boh v úmysle, totiž že nás chcel priviesť späť do nášho pôvodného postavenia synov a dcér a že nám chcel darovať a z milosti aj daroval ustanovenie do synovstva. A keď náš Pán sám hovorí: „Nikto nezná…“ – takže vlastný rozumom, zo samého seba, to poznať nie je možné. Môžeme študovať, môžeme študovať, ale nejde to. Musíme a smieme to dostať zjavené od Boha. Čítame ďalej.

Brat Borg

Čítame z 2. Samuelovej, 7. kapitoly, verš 14a:

„Ja mu budem otcom a on mi bude synom…“

Brat Frank

Poprosím brata Borga, aby vždy uviedol aj paralelnú pasáž v Novom zákone. Všetci si môžete sami prečítať, ako sa starozákonné proroctvo uskutočnilo, ako sa stalo skutočnosťou v Novom zákone – a na tom záleží! Zasľúbenie v Starom zákone, naplnenie v Novom zákone. Čítajme ďalej.

Brat Borg

Čítame z proroka Izaiáša, 7. kapitola, 14. verš:

„Preto vám dá sám Pán znamenie: Hľa, panna počne a porodí syna a nazve jeho meno Immanuel. [t. j. Boh s nami].“

Paralelné miesto: Matúš 1, verš 23.

Brat Frank

Takže – v Starom zákone zasľúbenie: „Panna počne a porodí syna.“ A potom naplnenie v Novom zákone: Anjel Gabriel prišiel k Márii a povedal: „Našla si milosť u Boha, zostúpi na teba Duch Svätý, moc Najvyššieho ťa zatieni a to, čo sa z teba narodí, bude nazvané Boží Syn.“ [Lk 1:35] Prosím pekne.

Brat Borg

Čítame z 9. kapitoly proroka Izaiáša, verš 5:

„Lebo dieťa sa nám narodilo, syn nám je daný, a kniežatstvo bude na jeho pleci, a nazvú jeho meno: Predivný, Radca, Silný Bôh, Udatný Hrdina, Otec Večnosti, Knieža Pokoja.“

Brat Frank

Aj za to môžeme len ďakovať. Všetky paralelné miesta môžeme nájsť v Novom zákone. A my sme jednoducho vďační Bohu za to, že nás priviedol späť k Slovu, že sme za platné nepripustili nič iné, ako len to, čo Boh zasľúbil v svojom Slove, čo naplnil a čo určil ku zvestovaniu.

Všetky cirkvi môžu mať svoje vlastné zvestovanie. Všetci vieme, že rímska cirkev má 245 dogiem. A keď sa pozrieme na všetky ostatné cirkvi, keď čítame koľko paragrafov sa nachádza v ich vyznaniach viery – jedna má 39 paragrafov – a všetky vo svojich vyznaniach viery pevne stanovili, čomu veria, čo učia a čo praktizujú. Vyznanie viery pravých veriacich je tu, je tu, je tu! A žiadne iné nesmie byť považované za platné! Pre Cirkev živého Boha existuje len to, čo je napísané v závete, a závet je konečný, má pečať a my sme zaň vďační. Prosím pekne.

Brat Borg

Lukáš, prvá kapitola, 35:

„A anjel odpovedal a riekol jej: Svätý Duch prijde na teba, a moc Najvyššieho ti zatôni, a preto aj to splodené sväté bude sa volať Syn Boží.“

Brat Frank

Ó, aké nádherné. Čo sme počuli v úvodnom Slove? „Znovuzrodení k živej nádeji mocou vzkriesenia Ježiša Krista, nášho Pána.“ [1Pt 1:3]

Tak ako narodenie Božieho Syna bolo možné len tak, že do Márie bolo vložené božské semeno a potom mohlo prísť k narodeniu – takže najprv splodenie skrze Ducha a potom narodenie toho splodeného, presne tak je to aj s nami – boli sme znovuzrodení skrze Božiu moc a z milosti sme dostali nový večný život. Ale ako sa to stalo? Tak ako Duch Svätý zostúpil na Máriu, tak musel zostúpiť a zostúpil Duch Svätý na novozákonnú Cirkev o Letniciach a vložil do nás nový božský život, a tak sme sa stali z ľudských detí, deťmi Božími. Všetko je navzájom harmonicky prepojené. Prosím pekne.

Brat Borg

Čítame Žalm 22, verš 10:

„No, isteže si ty ten, ktorý ma vytiahol zo života [vložil do lona, podľa nem. prekladu] matky…“

Brat Frank

Tiež vzácne zasľúbenie: „Ty, Bože, si ten, ktorý si ma vložil do lona mojej matky.“ Čítajme ďalej.

Brat Borg

Lukáš 2, verš 11:

„… lebo narodil sa vám dnes Spasiteľ, ktorý je Kristus, Pán, v meste Dávidovom.“

Brat Frank

Ako prvé sa napĺňa: „Ty si môj Syn, dnes som ťa splodil.“ [Ž 2:7] A my sme za to jednoducho vďační. Dovoľte mi, aby som to obzvlášť zreteľne zdôraznil: V celom Starom zákone ani vo večnosti nebola nikdy reč o Synovi. Izaiáš nikdy nehovoril so žiadnym Božím synom. Žiadny prorok nehovoril o Trojici. Nikto nepovedal: „Tu je Otec a tu je Syn.“ V celom Starom zákone to bol Boh-Pán, Elohim-Jahve. A On, ten, ktorého poznáme zo Starého zákona ako Elohim, ako Boha, je v Novom zákone Otec. Ten, ktorého poznáme zo Starého zákona ako Jahveho, ako Pána, je v Novom zákone Pán, Syn. A tak sa Otec zjavil v Synovi. Boh v Kristovi zmieril svet so sebou. [2Kor 5:19] Prosím pekne.

Brat Borg

Žalm 22, verš 23:

„Budem rozprávať o tvojom mene svojim bratom, vprostred shromaždenia ťa budem chváliť!“

Paralelné miesto: Židom 2, verš 12.

Brat Frank

To je tiež veľmi dôležité. „Budem rozprávať o tvojom mene svojim bratom…“ Náš Spasiteľ sa stal prvorodeným medzi mnohými bratmi, zjavil nám meno, v ktorom sa nám Boh zjavil ako Otec v Synovi a skrze Ducha Svätého – meno, ktoré je nad každé meno. [Fp 2:9] Ale ako už bolo zdôraznené v Starom zákone: „Budem rozprávať o tvojom mene svojim bratom…“, nie ľuďu, nie všetkým ľuďom, ktorí idú svojou vlastnou cestou, ale: „… zjavím tvoje meno svojim bratom.“ A tak ďakujeme nášmu Pánovi a Spasiteľovi, že to skutočne učinil, že nám bolo zjavené novozákonné zmluvné meno, v ktorom nám bola darovaná spása, záchrana, odpustenie, všetko v Ježišovi Kristovi, našom Pánovi a Spasiteľovi. Čítame ďalej.

Brat Borg

Žalm 89, verš 28:

„A zase Ja ho urobím prvorodeným, najvyšším z kráľov zeme.“

Brat Frank

Dúfam, milovaní bratia a sestry, a najmä, že všetci slúžiaci bratia sa radujú z toho, že nás Boh priviedol späť na začiatok, že jednoducho rešpektujeme to, čo napísal apoštol Pavol vo svojom prvom liste. My hlásame evanjelium tak, ako to Boh zasľúbil skrze svojich prorokov v Starom zákone. A až doteraz sme čítali všetky tie starozákonné texty, na ktoré všetky je v Novom zákone opäť poukazované. A s radosťou smiem povedať, že zakaždým, keď pomyslím na to, že pri prvom príchode Pána sa v Novom zákone naplnilo 109 proroctiev a biblických miest zo Starého zákona, ó, vzdávam Bohu vďaku za Starý a Nový zákon a to je tá jediná kniha, ktorú nám daroval Boh a my smieme zo srdca veriť, ako hovorí Písmo.

Môžem sa spýtať, milovaní slúžiaci bratia? Kážete Slovo tak, ako sme to teraz čítali? Že evanjelium zaradzujete tak, ako ho Boh ohlásil skrze prorokov v Starom zákone a nechal ho zvestovať a spísať skrze apoštolov v Novom zákone. A len tak sa naplnilo a napĺňa: „budovaní na základe, na základe apoštolov a prorokov, kde je uholným kameňom sám Ježiš Kristus“. [Ef 2:20] Sme Bohu veľmi vďační za to, že nás priviedol späť na začiatok. Prosím pekne.

Brat Borg

Čítame z 1. listu Jána, 4. kapitoly, verš 2:

„Po tomto znajte Ducha Božieho: každý duch, ktorý vyznáva Ježiša Krista, prišlého v tele, je z Boha.“

Brat Frank

Chvála buď nášmu Pánovi! Ako je to so všetkými tými, ktorí majú vo svojom vyznaní, vo svojom vyznaní viery, že existuje nejaká „Trojica“, že existujú nejaké „tri večné osoby“, že Otec je večný, Syn je večný, Duch Svätý je večný? Čo títo ľudia hovoria na toto biblické miesto, ktoré svedčí o tom, že Syn sa nenarodil vo večnosti a nie v Starom zákone, ale že do tela prišiel v Novom zákone. Každý duch, ktorý to vyznáva tak, ako to píše apoštol Ján, je z Boha.

Kto to vyznáva nejak inak, kto vyznáva iného Ježiša, kto káže iného Ježiša, nie je z Boha. Naopak, je to namierené proti Bohu. A nemecké slovo „anti“ znamená „proti“. Všetko, čo nie je v súlade s Bohom a Božím Slovom, je proti Bohu, proti Božiemu Slovu, proti Ježišovi Kristovi, nášmu Pánovi. Preto to vážne napomenutie adresované všetkým: Poďte a pokorte sa pod mocnou Božou rukou. Nech platí len Božie Slovo! Vyjdite von zo všetkého zmätku a bludov. Verte len Bohu a žiadnemu človeku! Čítame ďalej.

Brat Borg

Čítame v liste Galaťanom 1, verš 8:

„Ale aj keby sme vám my alebo anjel z neba zvestoval iné ako to, čo sme vám zvestovali, nech je prekliaty!“

Brat Frank

To je tiež veľmi vážne Slovo. Kto hlása iné evanjelium, ako to, ktoré hlásali apoštoli, inú spásnu zvesť, ten už viac nemá žiadne evanjelium, spásnu zvesť a stojí pod kliatbou. A ak nás dnes Slovo tak zasiahne, že všetci, ktorí hlásajú iné evanjelium, stoja pod kliatbou, aj keď hovoria o požehnaní, bratia a sestry, Božie Slovo je veľmi vážne! Čo je platné nejakému „duchovnému“ ak zdvihne ruku a trikrát urobí krížik a myslí si, že v mene Otca, Syna a Ducha Svätého vyslovuje požehnanie? Je to bohorúhanie, a nie požehnanie. Požehnanie je len tam, kde sa všetko, čo sa koná, koná v mene Ježiša Krista, nášho Pána, lebo tak je napísané: Či už v skutkoch alebo slovách, všetko robte v mene Pána Ježiša Krista. [Kol 3:17]

Každý krst, každé požehnanie, všetko sa podľa svedectva Písma deje v mene Pána Ježiša Krista. Kde sa ocitnene vy všetci, ktorí ste učili o „Trojici“, ktorí ste celý život držali ľudí v blude? Nikdy ste nečítali, čo sa píše v Židom 9, verš 27? „Človeku je súdené raz zomrieť a potom súd.“ Kazatelia falošného evanjelia, falošných učení, ponesú zodpovednosť za úprimné duše vo všetkých cirkevných a náboženských spoločenstvách, ktoré hľadajú Boha, chcú ho zažiť, ale sú držané v blude.

Boh daruj milosť, aby bolo zjavené vyslobodenie, pravé vykúpenie skrze krv Baránka, aby Boží Duch na ľudí zostúpil a vypôsobil v nás nový božský život a aby sme boli znovuzrodení zo semena Božieho Slova, lebo len ten, kto sa narodil z Boha, má večný život. A len ten, kto má večný život, môže a bude žiť večne. Ó, ako by to bolo treba nahlas hromovým hlasom zvestovať a biblickú pravdu postaviť pred oči a položiť na srdce všetkým denomináciám: „Vráťte sa späť k Bohu a k pôvodnému zvestovaniu!“ Prosím pekne.

Brat Borg

Čítame z 2. Jánovho listu, 1. kapitoly, verš 7:

„Lebo mnohí bludári vyšli do sveta, ktorí nevyznávajú Ježiša Krista, prišlého v tele. To je ten bludár [bludný učiteľ] a antikrist.“

Brat Frank

Opäť tu máme veľmi vážne Slovo. Všetci tí, ktorí hovoria: „Kristus už prišiel,“ a rozširujú rôzne učenia … Písmo hovorí jasne, že ten istý Ježiš, ktorý bol od nás vzatý do slávy, príde znova rovnakým spôsobom. [Sk 1:11] A my čakáme na návrat Ježiša Krista. A keď sa vráti, tak príde s Božou trúbou, s hlasom archanjela, a vtedy tí, ktorí v Kristovi zosnuli, budú počuť volanie k prebudeniu a budú vzkriesení. A my, ktorí budeme nažive, budeme premenení a spoločne s nimi vzatí na stretnutie s Pánom v povetrí [1Te 4:15-17] a potom s ním vojdeme do slávy. Verte teda prosím, že ten istý Pán sa vráti rovnakým spôsobom, ako do nebies odišiel. Čítajme ďalej.

Brat Borg

Čítame z 2. listu Timoteovi, 4. kapitoly, verše 3 a 4:

„Lebo bude čas, keď neznesú zdravého učenia, ale podľa vlastných žiadostí budú si hromadiť učiteľov, lebo ich budú svrbieť uši, a odvrátia uši od pravdy a obrátia sa k bájkam.“

Brat Frank

Aj to sa stalo skutočnosťou. Prišiel čas, a ten prišiel už za čias apoštolov, že boli predkladané falošné učenia a že Pavol musel stále znova a znova klásť na svietnik biblické poučenie. A najmä v 2. liste Timoteovi, 4. kapitola, priame napomenutie Timoteovi: „Káž Slovo v pravý čas i nepravý čas…“ [2Tm 4:2] „Lebo bude čas, keď neznesú zdravého [biblického] učenia…“

Toto Slovo má pre mňa veľmi mimoriadny význam, ako to často zaznelo z mojich úst. Dokážem si predstaviť, aké ťažké je pre vás veriť, že Pán v našom čase hovoril k bratovi Frankovi počuteľným hlasom, úplne jasnými slovami v nemeckom jazyku, keď na mňa 2. apríla 1962 zvolal slová: „Môj služobník, čítaj 2. Timoteovi 4, budem k tebe hovoriť.“ A Pán ku mne najmä skrze toto Slovo hovoril a ja mám len jednu vec, ktorú musím činiť, a to zvestovať toto Slovo. Cirkev je vybudovaná na základe apoštolov a prorokov. Na akom základe sú postavené všetky cirkvi, všetky denominácie a všetky konfesie? Nechcem sa tým bližšie zaoberať. Čítajme ďalej.

Brat Borg

Čítame v 3. kapitole Skutkov apoštolov, verš 21:

„… ktorého však musí prijať nebo až do časov napravenia všetkého, o čom hovoril Bôh skrze ústa všetkých svojich svätých prorokov od veku.“

Brat Frank

Amen. To je to najdôležitejšie Slovo, ktoré je dnes čítané. Každé Božie Slovo je dôležité, ale práve to zasľúbenie, ktoré sme práve počuli – že náš Pán čaká v nebi, že „Jeho musí prijať nebo…“ – dokedy? Dokedy? Bratia a sestry, dokedy ho musí prijať nebo? Až do času, keď bude všetko napravené, ako to Boh zasľúbil a oznámil skrze ústa prorokov.

Takže predtým, ako nastane návrat Ježiša Krista, musí sa toto zasľúbenie naplniť! Totiž, že všetko, ako bolo všetko na začiatku zaradené apoštolmi, bude teraz opäť zaradené, totiž tak, ako to Boh zjavil svojim svätým prorokom. A apoštoli zvestovali to, čo Boh zasľúbil a čo skrze prorokov oznámil. A ako posledné zasľúbenie pred návratom Ježiša Krista je nám povedané, že príde čas, keď Pán všetko napraví do pôvodného stavu, tak ako to zvestoval skrze ústa prorokov a potom skrze ústa apoštolov. To je dôvod, prečo Boh v našom čase povolal a poslal brata Branhama – aby nás skutočne priviedol späť k pôvodnému Slovu, k pravde, k Starému a Novému zákonu.

Bratia a sestry, tak ako sa niektorí odvolávajú na Martina Luthera, iní na Augustína, ďalší na Atanázia, iní na všetkých iných zakladateľov rôznych cirkví, na Williama Bootha, áno, nech sa už volali akokoľvek – všetky cirkevné spoločenstvá sa odvolávajú na nejakú hlavnú osobu, ktorá bola pre ich smer viery rozhodujúca. My sa odvolávame na proroka zasľúbeného pre tento čas. Tak iste ako Boh v posledných veršoch Starého zákona u proroka Malachiáša povedal: „Predtým ako príde veľký a hrozný Pánov deň, pošlem vám proroka Eliáša,“ [4:5] tak iste aj náš Pán po službe Jána Krstiteľa toto zasľúbenie v Matúšovom evanjeliu 17 vo verši 10 a 11 ešte raz pripomenul: „Eliáš príde najprv a napraví všetko.“ Mám udrieť kladivom do stola? Mám udrieť do stola päsťou? Mám dôrazne kričať na všetkých slúžiacich bratov a na všetok Boží ľud, že sa Písmo napĺňa pred našimi očami?!

Ježiš čaká v nebi, až kým bude všetko napravené do správneho stavu, ako to Boh zasľúbil skrze prorokov. Náš Pán hovorí: „Eliáš príde.“ Čo učinil Eliáš? Vzal dvanásť kameňov, zvolal ľud dohromady a Boh odpovedal, a srdcia ľudu boli vyvedené z rozptýlenia [všetci šli rôznymi smermi], a srdcia Izraelitov boli na hore Karmel privedené späť k Bohu, privedené späť k Božiemu Slovu. [1Kr 18]

Presne tak sa to stalo v našom čase. Ó, čo všetko  by sa k tomu ešte dalo povedať! Náš čas vypršal. Nech nás Boh Pán všetkých požehná. My čakáme na Pánov návrat a ten môže nastať len potom, čo boli všetky veci navrátené do pôvodného stavu. Prosím, rešpektujte predsa Božie sväté Slovo! Ak nebudete rešpektovať Božie Slovo, Boh vás nechá bežať. Vôbec si nerobte starosti. Ak vám sväté Božie Slovo nemá čo povedať, nemusíte viac Bibliu vôbec otvárať. Taký človek si môže prečítať nejaký román a potom sa uložiť k spánku.

Končím slovami: Boh Pán naplnil zasľúbenia, poslal Eliáša, všetko napravil – všetky biblické učenia, všetky biblické praktiky, všetko o Božstve, krste, prvotnom hriechu, o neviere, o všetkom, Boh všetko napravil. Teraz to musí byť v pravých veriacich, ktorí nepatria len k nejakej cirkvi, ale patria do Baránkovej Cirkvi-Nevesty, lebo tak je napísané: „… a jeho Nevesta sa pripravila.“ [Zj 19:7] Nie je napísané: „a všetky cirkvi a všetky denominácie sa pripravili“, ale „jeho nevesta sa pripravila“.

A to sa teraz deje pod zvestovaním pravého, napraveného Slova. Všetky veci boli zvestované tak, ako boli na začiatku, a sám Pán dokoná svoje dielo v nás všetkých, ktorí celým srdcom veríme. A my všetci denne čakáme na zjavenie konečného nadprirodzeného pôsobenie Božieho Ducha, a na to, že Pán všetko z milosti dokoná!

Buďte požehnaní požehnaním Všemohúceho Boha a najmä všetci slúžiaci bratia. Prosím, čítajte všetky tieto biblické miesta, skloňte sa pod Božím Slovom a nech vám Pán daruje milosť podávať ďalej Božie Slovo ako božský pokrm, pretože človek nežije len z chleba, ale z každého Božieho Slova. [Mt 4:4, 5M 8:3] Nech vás Boh Pán požehná v Ježišovom svätom mene. Haleluja! Amen. Amen.

Vstaňme a brat Borg sa s nami modlí.

Brat Borg

Nebeský Otče, ďakujeme ti za tvoje vzácne Slovo, ktoré sme dnes ráno počuli v tomto vysielaní. Ďakujeme ti, že si nás úplne osobne oslovil. Daruj milosť všetkým, ktorí počuli tvoje Slovo, aby vedeli, čo nám všetkým chcel Duch dnes ráno povedať. Ďakujem ti za túto misiu, Pane, ďakujem ti za tvoje požehnanie. Dal si milosť hovoriť a milosť počúvať. Tebe buď sláva a poklona v Ježišovom mene. Amen. Amen. Amen.